ΓΡΑΠΤΗ ΕΡΩΤΗΣΗ E-0098/98 υποβολή: Sirkka-Liisa Anttila (ELDR) προς την Επιτροπή (30 Iανουαρίου 1998)

Θέμα: Εκτός της υποχρεωτικής τήρησης των διατάξεων σχετικά με την υγιεινή των τροφίμων και η προστασία και καλή μεταχείριση των ζώων ως προϋποθέσεις για τη χορήγηση αδειών κυκλοφορίας σε προοριζόμενα για ζώα φάρμακα

Η ΕΕ έχει δρομολογήσει διαδικασία ανανέωσης του συστήματός της χορήγησης αδειών κυκλοφορίας σε φάρμακα που προορίζονται για τα ζώα. Ο κίνδυνος που έχει ενσκήψει είναι να αγνοηθούν οι ιατρικοί στόχοι οι οποίοι έχουν τεθεί για την προαγωγή της προστασίας και καλής μεταχείρισης των ζώων προκειμένου να βελτιωθεί η προστασία των καταναλωτών. Οποιεσδήποτε εξελίξεις προς την κατεύθυνση αυτή θα ήταν τελείως αντίθετες με την αρχή περί προστασίας των ζώων και τις προσπάθειες για τη βελτίωση, από κάθε πλευρά, της μεταχείρισης των ζώων, η ανάγκη των οποίων αναγνωρίζεται ολοένα και περισσότερο από την κοινωνία. Σύμφωνα με την ιατρική δεοντολογία δεν πρέπει να τίθενται φραγμοί στις προσπάθειες ανακούφισης του πόνου και βελτίωσης της μεταχείρισης των ζώων.

Μεταξύ της χρήσης των φαρμάκων και του ελέγχου των υπολειμμάτων αυτών πρέπει να επιτευχθεί ένας ορθολογικός συμβιβασμός. Στις εναλλακτικές λύσεις συγκαταλέγονται και τα κάτωθι:

1. Να είναι δυνατή η χορήγηση, άνευ περιορισμών, όλων των φαρμάκων, ακόμη και των προοριζομένων για ανθρώπινη χρήση, στα ζώα συντροφιάς και γενικά στα ζώα που δεν προορίζονται για παραγωγή ειδών διατροφής. Μέσω της επαγγελματικής κατάρτισης και ικανότητας εκάστου κτηνιάτρου θα διασφαλίζεται η όσο το δυνατόν αποτελεσματικότερη και ασφαλέστερη χρήση για τα ζώα.

2. Να υπάρχει η δυνατότητα χορήγησης σε ζώα παραγωγής τα οποία εκτρέφονται για λόγους άλλους από την παραγωγή ειδών διατροφής (π.χ. ίπποι) φαρμάκων τα οποία έχουν εγκριθεί για τα ζώα για θεραπευτικούς σκοπούς με την προϋπόθεση να τηρούνται στοιχεία σχετικά με τις θεραπευτικές αγωγές των ζώων και τους τόπους εκτροφής τους, και να φέρουν αυτά σύμφωνη με τις σχετικές οδηγίες της ΕΕ σήμανση που να καθιστά δυνατή την αναγνώρισή τους ανά πάσα στιγμή. Για τα προοριζόμενα για σφαγή ζώα πρέπει να καθορισθεί μία περίοδος αναμονής. Σε περίπτωση που κάποιο ζώο θα σφαγιάζεται προ της παρέλευσης της περιόδου αυτής, η διάθεση του προερχομένου από αυτό κρέατος θα απαγορεύεται.

3. Να χορηγούνται στα ζώα παραγωγής εκείνα τα οποία εκτρέφονται για την παραγωγή κρέατος, γάλακτος, ωών και άλλων ειδών διατροφής, φάρμακα τα οποία έχουν εγκριθεί αποκλειστικά και μόνον για το είδος στο οποίο ανήκουν τα ζώα αυτά. Προϋπόθεση για την έγκριση δεν θα είναι μόνο η τήρηση των διατάξεων περί υγιεινής των τροφίμων αλλά και αυτών που προάγουν την υγεία των ζώων 7 επί πλέον, θα πρέπει πάντα να λαμβάνονται υπόψη και οι διάφοροι παράγοντες που συμβάλλουν στη διατήρηση και προαγωγή της καλής μεταχείρισης των ζώων. Η τήρηση των σχετικών με την σήμανση και αναγνώριση των ζώων διατάξεων θα διευκολύνει τον έλεγχο.

Πώς προτίθεται να λάβει κατά την ανανέωση του συστήματος χορήγησης αδειών κυκλοφορίας για τα προοριζόμενα για ζώα φάρμακα υπόψη της η Επιτροπή και τους παράγοντες οι οποίοι προάγουν την προστασία της υγείας και την καλή μεταχείριση των ζώων;

Απάντηση του κ. Bangemann εξ ονόματος της Επιτροπής (6 Μαρτίου 1998)

Ουσιαστική μεταρρύθμιση του συστήματος αδείας κυκλοφορίας κτηνιατρικών φαρμάκων επήλθε με τη θέση σε εφαρμογή την 1η Ιανουαρίου 1995, του κανονισμού (ΕΟΚ) αριθ. 2309/93 του Συμβουλίου της 22ας Ιουλίου 1993 για τη θέσπιση κοινοτικών διαδικασιών έγκρισης και εποπτείας των φαρμακευτικών προϊόντων για ανθρώπινη και κτηνιατρική χρήση και για τη σύσταση ευρωπαϊκού οργανισμού για την αξιολόγηση των φαρμακευτικών προϊόντων. Μετά τη λήξη, την 1η Ιανουαρίου 1995 και την 1η Ιανουαρίου 1998, των προθεσμιών που είχαν οριστεί για την εφαρμογή της οδηγίας 93/40/ΕΟΚ του Συμβουλίου της 14ης Ιουνίου 1993 που τροποποιεί τις οδηγίες 81/851/ΕΟΚ και 81/852/ΕΟΚ περί προσεγγίσεως των νομοθεσιών των κρατών μελών σχετικά με τα κτηνιατρικά φαρμακευτικά προϊόντα ((ΕΕ L της 24.8.1993 )), οι διαδικασίες για την έκδοση αδείας κυκλοφορίας κτηνιατρικών φαρμάκων στην Κοινότητα έχουν μεταβληθεί σημαντικά. Δεν προβλέπεται συνεπώς περαιτέρω βασική μεταρρύθμιση για το εγγύς μέλλον.

Ωστόσο, οι ισχύουσες διατάξεις διατηρούν έναν ορισμένο βαθμό ευελιξίας με σκοπό την προστασία τόσο των καταναλωτών όσο και των ζώων. Επί παραδείγματι, στο άρθρο 4 της οδηγίας 81/851/ΕΟΚ του Συμβουλίου περί προσεγγίσεως των νομοθεσιών των κρατών μελών σχετικά με τα κτηνιατρικά φαρμακευτικά προϊόντα ((ΕΕ L 317 της 6.11.1981 όπως τροποποιήθηκε από τις οδηγίες του Συμβουλίου 90/676/ΕΟΚ - ΕΕ L 373 της 31.12.1990 και 93/40/ΕΟΚ. )) προβλέπεται ήδη ότι όταν δεν υπάρχει εγκεκριμένο φάρμακο για μια ασθένεια, τα κράτη μέλη μπορούν κατ' εξαίρεση να επιτρέψουν τη χορήγηση από κτηνίατρο άλλου φαρμάκου, ιδίως για να αποφευχθεί απαράδεκτη ταλαιπωρία του ζώου. Το φάρμακο πρέπει να χορηγείται υπό την προσωπική ευθύνη του κτηνιάτρου σε ένα μεμονωμένο ζώο ή σε μικρό αριθμό ζώων μιας δεδομένης εκμετάλλευσης. Πρόκειται για φάρμακο το οποίο είτε έχει εγκριθεί στο οικείο κράτος μέλος για ζώα άλλου είδους ή για διαφορετική ασθένεια είτε, εφ' όσον δεν υφίστανται οι δύο αυτές προϋποθέσεις, έχει εγκριθεί για χρήση από τον άνθρωπο. Σε περίπτωση που δεν διατίθεται εγκεκριμένο προϊόν, είναι δυνατόν να παρασκευαστεί ένα κτηνιατρικό φάρμακο επιτόπου από πρόσωπο εξουσιοδοτημένο από την εθνική νομοθεσία και βάσει συνταγής κτηνιάτρου. Για τα ζώα παραγωγής τροφίμων πρέπει να τηρείται μια παρατεταμένης διάρκειας περίοδος αναμονής ώστε να εξασφαλίζεται ότι τα παρασκευαζόμενα τρόφιμα από τα ζώα που έχουν υποβληθεί στην αγωγή δεν περιέχουν κατάλοιπα επικίνδυνα για τον καταναλωτή.